|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ. 9059 Αθήνα, 13/10/2022

**ΔΕΛΤΙΟ ΤΥΠΟΥ**

Η ραγδαία αύξηση των εργατικών ατυχημάτων στη χώρα μας έχει προσλάβει τα χαρακτηριστικά ενός ακήρυχτου πολέμου ο οποίος απασχολεί μόνο περιστασιακά τα ΜΜΕ, όπως έγινε πρόσφατα με το θανάσιμο τραυματισμό μηχανικού στα μεταλλεία βωξίτη της Φωκίδας τον τραγικό θάνατο του εργαζόμενου που καταπλακώθηκε στο e-fresh ή τον τραυματισμό τριών εργαζόμενων στα Jumbo Παγκρατίου.

Ωστόσο κάτω από την κορυφή του παγόβουνου κρύβονται δεκάδες άλλες περιπτώσεις εργατικών ατυχημάτων που αποτελούν ένα θλιβερό ρεκόρ στα πλαίσια της νέας εργασιακής «κανονικότητας» της κυβέρνησης Μητσοτάκη, που δεν καταγράφονται καθώς δεν δηλώνονται από τις εταιρείες, όπως και οι επαγγελματικές ασθένειες που τροφοδοτούνται από τις συνθήκες εργασιακής ζούγκλας που επεκτείνονται σε ολοένα και περισσότερους κλάδους.

Το σκηνικό της εργοδοτικής αυθαιρεσίας ευδοκιμεί σε ένα περιβάλλον όπου:

* Η εργολαβοποίηση των εργαζομένων σε μεγάλες επιχειρήσεις (ΔΕΚΟ κλπ) και το σκλαβοπάζαρο της ενοικιαζόμενης εργασίας για χιλιάδες εργαζόμενους σε πολλούς κλάδους, έχει δημιουργήσει ένα καθεστώς απασχόλησης πολλαπλών ταχυτήτων.
* Η υποβάθμιση του ΣΕΠΕ και η αδρανοποίηση των ελεγκτικών μηχανισμών έχει προκαλέσει ένα κύμα ασυδοσίας το οποίο διογκώνεται καθημερινά.
* Η πολιτική νομιμοποίηση των αντεργατικών πολιτικών, έλαβε σάρκα και οστά μέσω του νόμου Χατζηδάκη ο οποίος στην πράξη κατήργησε το 8ωρο και ποινικοποίησε τις συλλογικές διεκδικήσεις.
* Η δημιουργία επικίνδυνων εργασιακών συνθηκών ως αποτέλεσμα όλων των παραπάνω, δεν σωρεύει μόνο άδικους θανάτους, αλλά προκαλεί και χιλιάδες περιστατικά ψυχοσωματικών νοσημάτων λόγω του εντεινόμενου εργασιακού stress.

Εν μέσω αυτού του κυκεώνα και αντί η κυβέρνηση να λάβει μέτρα προστασίας και ασφάλειας των εργαζομένων, επιχειρεί να νομοθετήσει ώστε να επιτρέπεται σε ανειδίκευτους εργάτες να χειρίζονται μηχανήματα ανύψωσης και να εκτελούν ηλεκτρολογικές εργασίες για τον Διαχειριστή του Ελληνικού Δικτύου Διανομής Ηλεκτρικής Ενέργειας, αδιαφορώντας για την ανθρώπινη ζωή.

Καλούμε την κυβέρνηση να πάψει να βλέπει μόνο τα συμφέροντα των εργοδοτών. Όχι άλλα θύματα στον βωμό της ανάπτυξης. Απαιτούμε από την κυβέρνηση να ενισχύσει τους ελεγκτικούς μηχανισμούς, ώστε να μπει τελεία στη λίστα των νεκρών λόγω εγκληματικής αμέλειας των εργοδοτών και να δώσει προτεραιότητα στην ανθρώπινη ζωή αντί του κέρδους.

**Το Δ.Σ.**